ΓΡΑΠΤΗ ΕΡΩΤΗΣΗ E-0774/99

υποβολή: Marjo Matikainen-Kallström (PPE) προς την Επιτροπή

(29 Μαρτίου 1999)

Θέμα: Έργο Α2.01/96 στο πλαίσιο του προγράμματος TACIS για τον εφοδιασμό της δεύτερης μονάδας του πυρηνικού σταθμού του Medzamor της Αρμενίας με έναν εκπαιδευτικό προσομοιωτή

Η Επιτροπή της Ευρωπαϊκής Ένωσης έχει προκηρύξει διαγωνισμό για την υποβολή προσφορών σχετικά με τον εφοδιασμό της δεύτερης μονάδας του πυρηνικού σταθμού του Meszamor της Αρμενίας με έναν εκπαιδευτικό προσομοιωτή. Εντούτοις, έχουν διεξαχθεί συζητήσεις με θέμα την απευθείας ανάθεση του εν λόγω έργου σε όμιλο επιχειρήσεων ο οποίος δεν διαθέτει, προς το παρόν, έτοιμα προς παράδοση τέτοια μηχανήματα και ο οποίος θα χρειασθεί χρόνο για την ανάπτυξή τους. Για την ανάπτυξη ενός κατάλληλου λογισμικού θα απαιτηθούν αρκετά χρόνια.

Το λογισμικό APROS αναπτύσσεται στη Φινλανδία από το 1986. Το APROS είναι ένα πολύπλευρο λογισμικό, το οποίο χρησιμοποιείται ευρέως σε εκπαιδευτικά προγράμματα με προσομοιωτές. Το λογισμικό APROS έχει χρησιμοποιηθεί σε τουλάχιστον 50 διαφορετικές περιπτώσεις.

Το APROS έχει προσαρμοσθεί για τις ανάγκες των πυρηνικών σταθμών του Kozloduy, του Paks και της Χερσονήσου Κόλα. Από τους εν λόγω πυρηνικούς σταθμούς ο τελευταίος, ιδίως, είναι σχεδόν όμοιος με αυτόν του Medzamor. Το λογισμικό APROS χρησιμοποιείται σε αναλύσεις ατυχημάτων από τον Ιανουάριο του 1995 και σε εκπαιδευτικά προγράμματα με προσομοιωτές από τον Δεκέμβριο του 1997. Ο ήδη υπάρχων και λειτουργών χωρίς προβλήματα εκπαιδευτικός προσομοιωτής του πυρηνικού σταθμού της Χερσονήσου Κόλα, τεκμηριώνει την άποψη ότι ένας στηριζόμενος στο λογισμικό APROS, εκπαιδευτικός προσομοιωτής θα ήταν, ενδεχομένως, μία κατάλληλη από τεχνική άποψη και συμφέρουσα από οικονομική άποψη λύση και για τον πυρηνικό σταθμό του Medzamor.

Μόνον εάν διεξαχθεί διαγωνισμός για την υποβολή προσφορών, θα διασφαλισθεί ότι τα πλεονεκτήματα όλων ανεξαιρέτως των ενδιαφερομένων μερών θα ληφθούν υπόψη και ότι οι προοριζόμενοι για το έργο αυτό πόροι θα χρησιμοποιηθούν αποτελεσματικά χωρίς να χρειάζεται να καταβληθούν χρηματικές ενισχύσεις για τυχόν προγράμματα ανάπτυξης του εν λόγω προϊόντος. Με τη διεξαγωγή διαγωνισμού θα διασφαλισθεί, επίσης, η υλοποίηση των αρχών της Ευρωπαϊκής Κοινότητας σχετικά με τον ανταγωνισμό και τη διαφάνεια.

Προτίθεται η Επιτροπή να αναθέσει το εν λόγω έργο μέσω διαγωνισμού για την υποβολή προσφορών στον οποίο θα μπορούν να λάβουν μέρος όλα τα ενδιαφερόμενα για την ανάληψη του έργου μέρη;

Απάντηση του κ. van den Broek εξ ονόματος της Επιτροπής

(5 Μαΐου 1999)

Στο πλαίσιο των προγραμμάτων Phare και Tacis για την πυρηνική ασφάλεια, έχουν διατεθεί πολυλειτουργικοί εκπαιδευτικοί προσομοιωτές για όλους τους πυρηνικούς σταθμούς του τύπου VVER 440 στα Νέα Ανεξάρτητα Κράτη και στις χώρες της Κεντρικής και Ανατολικής Ευρώπης (ΧΚΑΕ). Το σχετικό έργο ανατέθηκε το 1994 κατόπιν διαγωνισμού. Ο πυρηνικός σταθμός του Medzamor στην Αρμενία δεν είχε συμπεριληφθεί κατ' αρχήν στο πρόγραμμα εφοδιασμού εξαιτίας του γεγονότος ότι είχε διακοπεί η λειτουργία του μετά το σεισμό του 1988.

ταν οι αρχές της Αρμενίας αποφάσισαν να θέσουν εκ νέου σε λειτουργία τον πυρηνικό σταθμό, η διεθνής κοινότητα προσπάθησε να εξασφαλίσει επειγόντως τη δέσμευση των αρμενικών αρχών για το κλείσιμο του εν λόγω σταθμού το συντομότερο δυνατό, παρέχοντας, ταυτόχρονα, βοήθεια στην Αρμενία για την ασφαλή λειτουργία του σταθμού κατά τον υπόλοιπο χρόνο λειτουργίας του.

Στο πλαίσιο αυτό, αποφασίστηκε η διάθεση προσομοιωτή για τον πυρηνικό σταθμό του Medzamor. Το βασικό λογισμικό είχε ήδη αναπτυχθεί για άλλους παρεμφερείς πυρηνικούς σταθμούς. Λόγω του επείγοντος χαρακτήρα της κατάστασης η πλέον εφικτή λύση ήταν η διάθεση του εξοπλισμού και του λογισμικού από τον ίδιο προμηθευτή όλων των άλλων πολυλειτουργικών προσομοιωτών VVER. Ως εκ τούτου, η Επιτροπή έλαβε την απόφαση να ενεργήσει κατ' αυτόν τον τρόπο.